b'\n_START_ARTICLE_\nM/S Baltic Princess\n_START_SECTION_\nK\xc3\xa4ytt\xc3\xb6historia\n_START_PARAGRAPH_\n19. joulukuuta 2005 silloinen Aker Finnyards ja Tallink sopivat uuden aluksen rakentamisesta. Alus kuului samaan luokkaan, josta oli valmistumassa ensimm\xc3\xa4inen alus Galaxy muutaman kuukauden kuluessa. Alus rakennettiin Helsingin telakalla, vaikka Galaxy sek\xc3\xa4 my\xc3\xb6hempi sisar Baltic Queen valmistettiin Rauman telakalla. Alus laskettiin vesille 6. maaliskuuta 2008, jolloin se sai nimen Baltic Princess. Aluksen kummina toimi virolainen Eva Hanschmidt, joka on Tallinkin johtoon kuuluvan Ain Hanschmidtin tyt\xc3\xa4r._NEWLINE_10. hein\xc3\xa4kuuta 2008 Aker Yards luovutti aluksen Tallinkille. 15. hein\xc3\xa4kuuta 2008 kello 18.30 alkoi aluksen s\xc3\xa4\xc3\xa4nn\xc3\xb6llinen 22 tunnin risteilyliikenne Helsingist\xc3\xa4 Tallinnaan. Tuolloin my\xc3\xb6s M/S Galaxy lopetti liikenn\xc3\xb6innin kyseisell\xc3\xa4 linjalla ja siirtyi piakkoin liikenn\xc3\xb6im\xc3\xa4\xc3\xa4n Silja Line -br\xc3\xa4ndin alaisena Turku\xe2\x80\x93Maarianhamina/L\xc3\xa5ngn\xc3\xa4s\xe2\x80\x93Tukholma-reitti\xc3\xa4._NEWLINE_21. tammikuuta 2013 alus lopetti liikenn\xc3\xb6innin Helsingist\xc3\xa4 Tallinnaan, ja se siirtyi Naantaliin Luonnonmaan telakalle korjaukseen. Siell\xc3\xa4 alus uudistettiin Silja Line -br\xc3\xa4ndin mukaiseksi. Se aloitti liikenn\xc3\xb6innin 1. helmikuuta 2013 reitill\xc3\xa4 Turku\xe2\x80\x93Tukholma.\n_START_SECTION_\nTekniset tiedot\n_START_PARAGRAPH_\nAlus on 212,10 metri\xc3\xa4 pitk\xc3\xa4 ja 29 metri\xc3\xa4 leve\xc3\xa4. P\xc3\xa4\xc3\xa4koneina on nelj\xc3\xa4 W\xc3\xa4rtsil\xc3\xa4n dieselmoottoria, joiden teho on noin 32\xc2\xa0000\xc2\xa0kilowattia. Huippunopeus on 24,5 solmua. Baltic Princess varusteltiin jonkin verran tehokkaammilla koneilla kuin edelt\xc3\xa4j\xc3\xa4ns\xc3\xa4 Galaxy._NEWLINE_Varsinaisia eroja Galaxyn ja Baltic Princessin v\xc3\xa4lill\xc3\xa4 ei tilojen eri nimien ja sisustuksessa k\xc3\xa4ytettyjen v\xc3\xa4rien lis\xc3\xa4ksi juuri ole. Vanhat Baltic Pub, Buffet Tallink, Martini Bar, Gourmet Baltic Princess ja Sun Disco ovat muuttuneet br\xc3\xa4ndin vaihtamisen yhteydess\xc3\xa4 Pubiksi, Buffet Silja Lineksi, Piano Bariksi, Happy Lobsteriksi ja Klubiksi.'